钦定古今图书集成/明伦汇编/官常典/第246卷 > 赵贞吉
## 钦定古今图书集成/明伦汇编/官常典/第246卷 > 赵贞吉

按《明外史》本传：“贞吉，字孟静，内江人。六岁，日诵书一
卷。及长，以博洽名，最善王守仁学。举嘉靖十四年进
士，选庶吉士，授编修。时方士初进用，贞吉请求真儒
赞大业。执政不怿，因请急归。还朝，迁中允，掌司业事。
俺荅薄都城，谩书求贡，诏百官廷议。贞吉奋袖大言
曰：‘城下之盟，《春秋》耻之。既许贡，则必入城。倘要索无
已，内外夹击，奈何’？”徐阶曰：“君必有良策。”贞吉曰：“为今
之计，请至尊速御正殿，下诏引咎。录周尚文功以励
边帅，出沈束于狱以开言路。轻损军之令，重赏功之
格，遣官宣谕诸将监督。力战退敌，易易耳。”时帝遣中
使瞷廷臣，日中莫发一语，独闻贞吉言，心壮之。召入
左顺门，令手疏便宜。贞吉请遣近臣有才略者入军
颁赏，激励士气。得首功一，即𢌿百金。观望不前者诛
无赦。帝大悦，立擢左谕德兼监察御史，奉敕宣谕诸
军，给白金五万两，听随宜劳赏。初，贞吉廷议罢，盛气
谒严嵩。嵩辞不见。贞吉怒叱门者。适赵文华至，谓贞
吉“公休矣，天下事当徐议之。”贞吉厉声曰：“汝辈安知
天下事？”嵩闻之大恨，及撰《敕》，不令督战，以轻其权，且
不与一卒护行。时敌骑充斥，贞吉驰入诸将营，散金
犒士，宣谕德意，明日即复命。帝大怒，谓贞吉漫无区
画，徒为尚文束游说。下之诏狱。杖于廷，谪荔波典史。
稍迁徽州通判，进南京吏部主事。四十年迁至户部
右侍郎。廷议遣大臣赴蓟州督饷练兵，嵩欲用贞吉，
召饮示之意。贞吉语不合，嵩怫然罢。会嵩予告，吏部
用仓场侍郎林应亮。嵩出，益怒，令都给事中张益劾
应亮，调之南京，而改用佥都御史霍冀。益又言：“督饷
户部专职。今贞吉与左侍郎刘大实廷推不及，是不
职也，宜罢。”于是二人皆夺官。隆庆初，起礼部左侍郎，
掌詹事府。穆宗幸太学，祭酒胡杰适论罢，以贞吉摄
事。讲《大禹谟》称旨，命充日讲官。贞吉年逾六十，而议
论侃直，进止有仪，帝深注意焉。寻迁南京礼部尚书。
既行，帝念之，仍留直讲。三年秋，命兼文渊阁大学士，
参预机务。贞吉入谢，奏：“朝纲边务，一切废弛。臣欲捐
躯任事，惟陛下主之。”帝益喜。会寇入大同，总兵官赵
岢失事，总督陈其学反，以捷闻，为御史燕如宦所发。
贞吉欲置重罚，兵部尚书霍冀仅议贬秩，贞吉与同
官争不得，因上言：“边帅失律，祖宗法具在。今当事者
屈法徇人，如公论何？臣老矣，效忠无术，乞赐罢。”不许。
俄加太子太保。贞吉以先朝禁军列三大营，营各有
帅，今以一人总三营，权重难制，因极言其弊。请分五
营，各统以“大将，稍复祖宗之旧。”帝善之，命兵部会廷
臣议。尚书冀前与贞吉议不合，颇不然其言。廷臣亦
多谓强兵在择将，不在变法。冀等乃上议三大营宜
如故，惟以一人为总督，权太重。宜三营各设一大将
而罢总督，以文臣为总理。报可。初，给事中杨镕劾冀
贪庸。帝已留冀。冀以镕贞吉乡人，疑出贞吉意，疏辨
乞罢，且诋贞吉。贞吉亦疏辨求去。诏留贞吉，褫冀官。
其后营制屡更，未逾年即复其旧，贞吉亦不能争。俺
荅款塞求封，贞吉力赞其议。先是，高拱再入阁，即掌
吏部。贞吉言于李春芳，亦得掌都察院。拱以私憾欲
考察科道，贞吉与同事，上言：“顷因御史叶梦熊言事
忤旨，陛下严谕考核言官，并及升任在籍者，应考近
二百人，其中岂无怀忠报主、謇谔敢言之士？今一以
放肆奸邪罪之，窃恐所司奉行过当，忠邪不分，致塞
言路，沮士气，非国家福也。”帝不从。拱以贞吉得其情，
憾甚。及考察，拱欲去贞吉所厚者，贞吉亦持拱所厚
以解。于是斥者二十七人，而拱所恶者咸与拱犹以
为憾也。嗾门生给事中韩楫劾贞吉庸横，考察时有
私。贞吉疏辨乞休，因言：“人臣庸则不横，横非庸臣之
所能也。臣自掌院务，仅以考察一事与拱相左，其他
坏乱选法，纵肆作奸，昭然耳目者。臣噤口不能一言，
有负任使，臣真庸臣也。若拱者，斯可谓横也已。楫乃
背公死党之臣，为拱羽翼，他日助成其势，将不可制。
臣放归之后，幸仍还拱内阁，毋令久专大权，广树众
党。”疏入，竟允贞吉去，而拱握吏部权如故。贞吉学博才高，然好刚使气，动与物迕。九列大臣或名呼之，人
亦以是多怨。高拱、张居正名辈出贞吉后，而进用居
先，咸负才好胜不相下，竟龃龉而去。万历十年卒。赠
少保，谥文肃。